*****

ΚΑΝΟΝΙΣΜΟΣ (ΕΟΚ) αριθ. 3920/89 ΤΗΣ ΕΠΙΤΡΟΠΗΣ

της 20ής Δεκεμβρίου 1989

για τον καθορισμό των λεπτομερειών εφαρμογής στον τομέα του κρέατος πουλερικών του κανονισμού (ΕΟΚ) αριθ. 3899/89 του Συμβουλίου για μείωση, για το έτος 1990, των εισφορών για ορισμένα γεωργικά προϊόντα που κατάγονται από αναπτυσσόμενες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3899/89 του Συμβουλίου της 18ης Δεκεμβρίου 1989 περί μειώσεως, για το έτος 1990, των εισφορών για ορισμένα γεωργικά προϊόντα που κατάγονται από αναπτυσσόμενες χώρες (1), και ιδίως το άρθρο 3,

τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του κρέατος πουλερικών (2), όπως τροποποιήθηκε τελευταία από τον κανονισμό (ΕΟΚ) αριθ. 1235/89 (3), και ιδίως το άρθρο 22,

Εκτιμώντας:

ότι ο κανονισμός (ΕΟΚ) αριθ. 3899/89 καθιέρωσε ένα καθεστώς μειώσεως των εισφορών κατά την εισαγωγή ορισμένων προϊόντων του τομέα του χοιρείου κρέατος, του κρέατος πουλερικών, καθώς και των σιτηρών· ότι είναι αναγκαίο να θεσπιστούν οι λεπτομέρειες εφαρμογής για τον κανονισμό αυτό, όσον αφορά τα προϊόντα του τομέα του κρέατος πουλερικών, προκειμένου να επιτραπεί η διαχείριση των ποσών που καθορίστηκαν· ότι οι λεπτομέρειες αυτές είναι είτε συμπληρωματικές είτε παρεκκλιτικές από τις διατάξεις του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών λεπτομερειών εφαρμογής του καθεστώτος των πιστοποιητικών εισαγωγής και εξαγωγής και προκαθορισμού για τα γεωργικά προϊόντα (4), όπως τροποποιήθηκε από τον κανονισμό (ΕΟΚ) αριθ. 1903/89 (5)·

ότι, για να εξασφαλισθεί η ορθή διαχείριση του όγκου των καθορισθέντων ποσών, πρέπει να συνδυαστεί η αίτηση του πιστοποιητικού εισαγωγής με τη σύσταση εγγυήσεως· ότι πρέπει επίσης να προβλεφθεί η κλιμάκωση του όγκου των καθορισθέντων ποσών κατά τη διάρκεια του έτους, καθώς και η διάρκεια της περιόδου ισχύος των πιστοποιητικών· ότι, εντούτοις, η ισχύς των πιστοποιητικών πρέπει να περιοριστεί στις 31 Δεκεμβρίου 1990, λαμβάνοντας υπόψη την περίοδο εφαρμογής του κανονισμού (ΕΟΚ) αριθ. 3899/89·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αυγών και Κρέατος Πουλερικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κάθε εισαγωγή στην Κοινότητα των προϊόντων που υπάγονται στους κωδικούς ΣΟ 0207 10 59, 0207 23 19, 0207 10 79, 0207 23 59, 0207 39 53, 0207 43 11, 0207 39 61, 0207 43 23, ex 0207 39 65, ex 0207 43 31, ex 0207 39 67, ex 0207 43 41, 0207 39 71, 0207 43 51, 0207 39 75, 0207 43 61, ex 0207 39 81 και ex 0207 43 71 και αναφέρονται στους διάφορους αύξοντες αριθμούς στο παράρτημα του κανονισμού (ΕΟΚ) αριθ. 3899/89, υπόκειται στην προσκόμιση πιστοποιητικού εισαγωγής.

Άρθρο 2

Ο όγκος των καθορισθέντων ποσών κλιμακώνεται κατά τη διάρκεια του έτους ως εξής:

- για τα προϊόντα που αναφέρονται στον αύξοντα αριθμό 51.0020:

- 15 % κατά τη διάρκεια της περιόδου από 1ης Ιανουαρίου έως 31 Μαρτίου 1990,

- 15 % κατά τη διάρκεια της περιόδου από 1ης Απριλίου έως 30 Ιουνίου 1990,

- 20 % κατά τη διάρκεια της περιόδου από 1ης Ιουλίου έως 30 Σεπτεμβρίου 1990,

- 50 % κατά τη διάρκεια της περιόδου από 1ης Οκτωβρίου έως 31 Δεκεμβρίου 1990,

- για τα προϊόντα που αναφέρονται στον αύξοντα αριθμό 51.0030:

- 10 % κατά τη διάρκεια της περιόδου από 1ης Ιανουαρίου έως 31 Μαρτίου 1990,

- 10 % κατά τη διάρκεια της περιόδου από 1ης Απριλίου έως 30 Ιουνίου 1990,

- 20 % κατά τη διάρκεια της περιόδου από 1ης Ιουλίουυ έως 30 Σεπτεμβρίου 1990,

- 60 % κατά τη διάρκεια της περιόδου από 1ης Οκτωβρίου έως 31 Δεκεμβρίου 1990.

Άρθρο 3

1. Για να επωφεληθεί του καθεστώτος εισαγωγής που προβλέπεται από τον κανονισμό (ΕΟΚ) αριθ. 3899/89:

α) Ο αιτών πιστοποιητικό εισαγωγής πρέπει να είναι φυσικό ή νομικό πρόσωπο το οποίο, κατά τη στιγμή υποβολής της αιτήσεως, μπορεί να αποδείξει εφόσον γίνεται αποδεκτό από τις αρμόδιες αρχές των κρατών μελών μέσω των τελωνειακών εγγράφων ότι ασκεί από δωδεκαμήνου εμπόριο με τις τρίτες χώρες στον τομέα του κρέατος πουλερικών·

β) η αίτηση πιστοποιητικού πρέπει να αφορά κατ' ανώτατο όριο 50 % της διαθέσιμης ποσότητας για τον αύξοντα αριθμό και για το τρίμηνο για το οποίο έχει υποβληθεί η αίτηση πιστοποιητικού·

γ) η αίτηση πιστοποιητικού και το πιστοποιητικό περιλαμβάνουν, στη θέση 8, την ένδειξη της χώρας καταγωγής· το πιστοποιητικό δημιουργεί την υποχρέωση να γίνει εισαγωγή από την αναφερόμενη χώρα·

δ) η αίτηση πιστοποιητικού και το πιστοποιητικό περιλαμβάνουν, στη θέση 20, μία των ακολούθων ενδείξεων:

Producto SPG (Reglamento (CEE) no 3899/89),

GPO-Varer (forordning (EOEF) nr. 3899/89),

APS-Erzeugnis (Verordnung (EWG) Nr. 3899/89),

Προϊόν SPG (κανονισμός (ΕΟΚ) αριθ. 3899/89),

SGP-product (Regulation (EEC) No 3899/89),

Produit SPG (reglement (CEE) no 3899/89),

Prodotto SPG (regolamento (CEE) n. 3899/89),

APS-produkt (Verordening (EEG) nr. 3899/89),

Produto SPG (Regulamento (CEE) n o 3899/89);

ε) το πιστοποιητικό περιλαμβάνει, στη θέση 24, μία των ακολούθων ενδείξεων:

Exaccion reguladora reducida en un 50 %,

Nedsaettelse af importafgiften med 50 %,

Verminderung der Abschoepfung um 50 %,

Μειωμένη εισφορά κατά 50 %,

Levy reduced by 50 %,

Prelevement reduit de 50 %,

Prelievo ridotto del 50 %,

Heffing verminderd met 50 %,

Direito nivelador reduzido de 50 %.

Άρθρο 4

1. Οι αιτήσεις των πιστοποιητικών μπορούν να υποβληθούν κατά το πρώτο δεκαήμερο κάθε τριμήνου.

2. Οι αιτήσεις των πιστοποιητικών γίνονται δεκτές εφόσον ο αιτών δηλώνει, εγγράφως ότι για το τρέχον τρίμηνο δεν έχει υποβάλει, και αναλαμβάνει την υποχρέωση να μην υποβάλει άλλες αιτήσεις όσον αφορά προϊόντα του ιδίου αύξοντος αριθμού στο κράτος μέλος στο οποίο έχει υποβληθεί η αίτηση ούτε σε άλλα κράτη μέλη· σε περίπτωση υποβολής από τον ίδιο ενδιαφερόμενο αιτήσεων, όσον αφορά τα προϊόντα του ιδίου αύξοντα αριθμού, δεν γίνονται αποδεκτές όλες οι αιτήσεις.

3. Τα κράτη μέλη ανακοινώνουν στην Επιτροπή την τρίτη εργάσιμη ημέρα μετά από εκείνη του τέλους της περιόδου υποβολής των αιτήσεων, τις αιτήσεις που υποβλήθηκαν για κάθε ένα από τα προϊόντα που περιλαμβάνονται στους αύξοντες αριθμούς. Η ανακοίνωση αυτή περιλαμβάνει τον κατάλογο των αιτούντων καθώς και τις χώρες καταγωγής. Όλες οι ανακοινώσεις, συμπεριλαμβανομένων και των ανακοινώσεων που δεν υπάρχουν αιτήσεις, πραγματοποιούνται με τηλετυπικό μήνυμα ή με τηλεφωτοαντιγραφή την αναφερόμενη εργάσιμη ημέρα.

4. Με την επιφύλαξη αποφάσεως αποδοχής των αιτήσεων από την Επιτροπή, τα πιστοποιητικά εκδίδονται την εικοστή πρώτη ημέρα κάθε τριμήνου.

5. Η Επιτροπή αποφασίζει σε ποιο βαθμό μπορεί να δοθεί συνέχεια στις αιτήσεις που αναφέρονται στο άρθρο 3.

Εάν οι ποσότητες για τις οποίες έχουν ζητηθεί πιστοποιητικά υπερβαίνουν τις διαθέσιμες ποσότητες, η Επιτροπή καθορίζει ένα ενιαίο ποσοστό μειώσεως των ζητουμένων ποσοτήτων. Εάν αυτή η μείωση καταλήγει σε μια ποσότητα κατώτερη από έναν τόνο ανά αίτηση, η χορήγηση πραγματοποιείται με κλήρο.

Εάν η χορηγηθείσα ποσότητα είναι κατώτερη από τη ζητούμενη ποσότητα, οι ενδιαφερόμενοι μπορούν να μη δεχθούν την εισαγωγή μέσα στις δέκα ημέρες μετά την ημέρα της χορήγησης. Σ' αυτή την περίπτωση η εγγύηση που αναφέρεται στο άρθρο 6 απελευθερώνεται αμέσως.

Εάν η συνολική ποσότητα που αποτελεί αντικείμενο των αιτήσεων είναι μικρότερη από τη διαθέσιμη ποσότητα η Επιτροπή θα καθορίσει την υπόλοιπη ποσότητα που θα προσφερθεί στη διαθέσιμη ποσότητα του επομένου τριμήνου.

6. Τα εκδιδόμενα πιστοποιητικά ισχύουν σε ολόκληρη την Κοινότητα.

Άρθρο 5

Σε εφαρμογή του άρθρου 21 παράγραφος 2 του κανονισμού (ΕΟΚ) αριθ. 3719/88, η ισχύς των πιστοποιητικών εισαγωγής είναι 90 ημέρες από την ημερομηνία της πραγματικής εκδόσεώς τους.

Εντούτοις, η διάρκεια ισχύος των πιστοποιητικών δεν μπορεί να υπερβεί την 31η Δεκεμβρίου του έτους εκδόσεως.

Τα πιστοποιητικά εισαγωγής που χορηγήθηκαν με βάση τον παρόντα κανονισμό δεν μεταβιβάζονται.

Άρθρο 6

Οι αιτήσεις των πιστοποιητικών εισαγωγής συνοδεύονται από τη σύσταση εγγυήσεως από 15 Ecu ανά 100 kg για τα προϊόντα που αναφέρονται στο άρθρο 1.

Άρθρο 7

Με την επιφύλαξη των διατάξεων του παρόντος κανονισμού, εφαρμόζονται οι διατάξεις του κανονισμού (ΕΟΚ) αριθ. 3719/88.

Εντούτοις, κατά παρέκκλιση από το άρθρο 8 παράγραφος 4 του εν λόγω κανονισμού, η ποσότητα που τίθεται σε ελεύθερη κυκλοφορία δεν μπορεί να είναι μεγαλύτερη από εκείνη που εμφαίνεται στις θέσεις 17 και 18 του πιστοποιητικού εισαγωγής. Ο αριθμός 0 εγγράφεται για το σκοπό αυτό στη θέση 19 του εν λόγω πιστοποιητικού.

Άρθρο 8

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Δεκεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 383 της 30. 12. 1989.

(2) ΕΕ αριθ. L 282 της 1. 11. 1975, σ. 77.

(3) ΕΕ αριθ. L 128 της 11. 5. 1989, σ. 29.

(4) ΕΕ αριθ. L 331 της 2. 12. 1988, σ. 1.

(5) ΕΕ αριθ. L 184 της 30. 6. 1989, σ. 22.